CELEX: 52015XG0120(01)
Language: sk
Date: 2015-01-20
Title: Závery Rady o výchove k podnikaniu v rámci vzdelávania a odbornej prípravy

20.1.2015   
            
            
               SK
            
            
               Úradný vestník Európskej únie
            
            
               C 17/2
            
         Závery Rady o výchove k podnikaniu v rámci vzdelávania a odbornej prípravy
   (2015/C 17/02)
   RADA EURÓPSKEJ ÚNIE,
   PRIPOMÍNAJÚC POLITICKÉ SÚVISLOSTI TEJTO PROBLEMATIKY, AKO SA UVÁDZAJÚ V PRÍLOHE K TÝMTO ZÁVEROM, A PREDOVŠETKÝM NEDÁVNU VÝZVU EURÓPSKEJ RADY „PODPORIŤ ATMOSFÉRU PODNIKANIA A VYTVÁRANIA PRACOVNÝCH MIEST“ (1),
   ZOHĽADŇUJÚC VYMEDZENIE TERMÍNU PODNIKAVOSŤ, AKO SA POUŽILO V ODPORÚČANÍ O KĽÚČOVÝCH KOMPETENCIÁCH PRE CELOŽIVOTNÉ VZDELÁVANIE Z ROKU 2006 (2):
   ZDÔRAZŇUJE, ŽE:
   
            
               1.
            
            
               Podnikanie aj vzdelávanie sú prioritami stratégie Európa 2020: stratégie na zabezpečenie inteligentného, udržateľného a inkluzívneho rastu.
            
         
            
               2.
            
            
               Rozvoj podnikateľského myslenia môže byť značným prínosom pre pracovný aj súkromný život občanov.
            
         
            
               3.
            
            
               Výchova k podnikaniu v rámci vzdelávania a odbornej prípravy môže podporiť zamestnateľnosť, samostatnú zárobkovú činnosť a aktívne občianstvo, ako aj otvorené, flexibilné inštitúcie vzdelávania a odbornej prípravy.
            
         
            
               4.
            
            
               Cieľom výchovy k podnikaniu v rámci vzdelávania a odbornej prípravy by malo byť vybaviť všetkých učiacich sa bez ohľadu na pohlavie, sociálno-ekonomické zázemie alebo osobitné potreby, zručnosťami a kompetenciami, ktoré sú potrebné pre rozvoj podnikateľského myslenia a schopností.
            
         
            
               5.
            
            
               Výchova k podnikaniu v rámci vzdelávania a odbornej prípravy môže učiacim sa poskytnúť zručnosti, kompetencie a podporu, ktoré sú potrebné na vytvorenie nového podniku, napr. vo forme MSP a sociálnych podnikov.
            
         
            
               6.
            
            
               Okrem základných zručností, ako sú čítanie a počítanie, si podnikateľská činnosť vyžaduje postupný rozvoj celého spektra kompetencií, a to už od útleho veku. Medzi ne patrí napríklad tvorivosť a zmysel pre iniciatívu; schopnosť riešiť problémy a kritické myslenie; rozhodovanie a schopnosť podstúpiť riziko; prispôsobivosť a vytrvalosť; sebadisciplínu a zmysel pre zodpovednosť; vodcovské zručnosti a schopnosť pracovať v tíme; plánovacie a organizačné schopnosti; chápanie sociálneho, ekonomického a kultúrneho kontextu a jazykové zručnosti a presvedčovacie schopnosti.
            
         
            
               7.
            
            
               Podnikateľské zručnosti a kompetencie by sa mali v čo najväčšej možnej miere zahrnúť do všetkých stupňov vzdelávania a odbornej prípravy a do všetkých učebných plánov takým spôsobom, ktorý umožňuje ich neustály rozvoj, pričom pozornosť sa venuje tomu, aby sa dosiahli výsledky v oblasti podnikateľského vzdelávania.
            
         
            
               8.
            
            
               Inštitúcie vzdelávania a odbornej prípravy by sa mali snažiť, aby na prostredie, ktoré rýchlym tempom pretvárajú technológie, globalizácia a dopyt po nových zručnostiach, reagovali tvorivejšie a s väčšou mierou inovácie. Učitelia, majstri odbornej prípravy a vedúci pracovníci v oblasti vzdelávania by sa mali podporovať v snahe o rozvíjanie podnikateľských zručností, kompetencií a myslenia a inštitúcie by mali ponúkať tvorivé a inovačné učebné prostredie, ako aj aktívne stimulovať angažovanosť v širšom spoločenstve.
            
         
            
               9.
            
            
               Partnerstvá medzi inštitúciami vzdelávania a odbornej prípravy a podnikmi – predovšetkým MSP – môžu pomôcť podporiť užšiu spoluprácu medzi svetom vzdelávania a odbornej prípravy a svetom práce. Podniky a podnikateľské organizácie by sa preto mali nabádať, aby podporovali výchovu k podnikaniu v rámci vzdelávania a odbornej prípravy, napríklad aj poskytovaním reálnych a virtuálnych platforiem určených na podporu takýchto partnerstiev a učenia sa prácou.
            
         
            
               10.
            
            
               Integráciou vzdelávania, výskumu a inovácie v rámci vedomostného trojuholníka – ktorú podporuje napríklad Európsky inovačný a technologický inštitút (EIT) – sa zintenzívňuje proces učenia a učenia sa, stimuluje tvorivé myslenie a inovačné postoje a prístupy, čo často vedie k vzniku nových podnikov.
            
         
            
               11.
            
            
               Činnosti napríklad znalostných a inovačných spoločenstiev EIT v oblasti vzdelávania a odbornej prípravy na magisterskej a doktorandskej úrovni tiež pomáhajú podporiť rozvoj zručností súvisiacich s inováciou, zlepšenie manažérskych a podnikateľských zručností a kompetencií a mobilitu výskumných pracovníkov a študentov.
            
         
            
               12.
            
            
               Neformálne vzdelávanie a informálne učenie, ako aj dobrovoľné činnosti tiež môžu výrazne prispieť k rozvoju podnikateľských zručností, kompetencií a myslenia.
            
         VYZÝVA ČLENSKÉ ŠTÁTY, ABY V SÚLADE S NÁRODNOU PRAXOU A PRI NÁLEŽITOM ZOHĽADNENÍ SUBSIDIARITY A INŠTITUCIONÁLNEJ AUTONÓMIE:
   
            
               1.
            
            
               podporovali rozvoj koordinovaného prístupu k výchove k podnikaniu v celom systéme vzdelávania a odbornej prípravy, napríklad aj prepojením ministerstiev vzdelávania so všetkými ostatnými relevantnými ministerstvami, uľahčovaním zapojenia podnikov a podnikateľov, ako aj neziskového sektora, a to na všetkých úrovniach plánovania a vykonávania (vrátane partnerstiev medzi inštitúciami vzdelávania a odbornej prípravy a podnikmi) a podporou osobitného hodnotenia a monitorovania;
            
         
            
               2.
            
            
               podporovali začlenenie podnikateľských zručností a kompetencií do úvodných vzdelávacích programov učiteľov a majstrov odbornej prípravy, ako aj do kontinuálneho profesijného rozvoja;
            
         
            
               3.
            
            
               podporovali synergie medzi výchovou k podnikaniu v rámci vzdelávania a odbornej prípravy a kariérnym poradenstvom s cieľom podporiť získanie kľúčovej podnikateľskej kompetencie a zohľadniť založenie podniku ako kariérnu možnosť;
            
         
            
               4.
            
            
               podporovali a propagovali iniciatívy na vznik študentských firiem, napríklad podporou vytváraniu vhodného vzdelávacieho prostredia, poskytovaním primeraných služieb kariérneho usmernenia na všetkých úrovniach vzdelávania a odbornej prípravy – predovšetkým v oblasti vysokoškolského vzdelávania a OVP – dostupnosťou mentorstva a tzv. inkubátorov pre nádejných podnikateľov;
            
         
            
               5.
            
            
               uľahčovali a stimulovali zapojenie podnikateľov do učebného procesu a tiež využívali skúsenosti bývalých absolventov, napríklad pozývaním podnikateľov do inštitúcií vzdelávania a odbornej prípravy, aby so študentmi, učiteľmi a majstrami odbornej výchovy diskutovali o svojich skúsenostiach, alebo poskytovaním príležitostí zapojiť sa do učenia sa prácou, absolvovať stáže a učňovskú prípravu;
            
         
            
               6.
            
            
               aby pri hodnotení kvality a účinnosti výchovy k podnikaniu v rámci vzdelávania a odbornej využívali podľa možnosti informácie o činnosti bývalých absolventov;
            
         
            
               7.
            
            
               podporovali získavanie praktických podnikateľských skúseností, ako sú tvorivé výzvy, projekty začínajúcich firiem, podnikové simulácie alebo podnikateľské projektové vzdelávanie, zohľadňujúc pritom potrebu využitia prístupov prispôsobených veku;
            
         
            
               8.
            
            
               vzali na vedomie prácu tematickej pracovnej skupiny pre podnikateľské vzdelávanie.
            
         
      
         Osobitne vo vzťahu k vysokoškolskému vzdelávaniu a zohľadňujúc inštitucionálnu autonómiu:
      
   
   
            
               9.
            
            
               podporovali inštitúcie vysokoškolského vzdelávania (HEI) v ich úsilí o rozvoj cielených opatrení na riadenie inštitucionálnych zmien a ďalší organizačný rozvoj, najmä pokiaľ ide o šírenie a rozvíjanie podnikateľského a inovatívneho myslenia;
            
         
            
               10.
            
            
               podporovali využívanie on-linového nástroja HEInnovate (3) ako prostriedku na podporu inštitúcií vysokoškolského vzdelávania pri navrhovaní účinných stratégií pre rozvoj väčších podnikateľských a inovačných spôsobilostí zvyšovaním povedomia o záležitostiach a nastolených výzvach a poskytovaním usmernení pre ich riešenie;
            
         
            
               11.
            
            
               zohľadňujúc zásady inovačnej doktorandskej odbornej prípravy (4), v ktorých sa zdôrazňuje, že snaha o excelentnosť vo výskume je zásadná, kládli dôraz na úlohu začínajúcich výskumných pracovníkov ako sprostredkovateľov transferu vedomostí mimo akademického sveta, predovšetkým, ak je to vhodné, podporou kontaktu študentov doktorandského štúdia s priemyselnými odvetviami a inými relevantnými sektormi zamestnávania, ako aj nadobúdaním rôznych prenosných zručností vrátane podnikateľských zručností prostredníctvom primeranej odbornej prípravy alebo praktických skúseností.
            
         
      
         Osobitne vo vzťahu k školám, OVT a vzdelávaniu dospelých a zohľadňujúc inštitucionálnu autonómiu:
      
   
   
            
               12.
            
            
               podporovali dostupnosť služieb, ktoré budú školám, inštitúciám a poskytovateľom OVT a vzdelávania dospelých pomáhať hľadať partnerov zo sveta podnikania a sociálnych podnikateľov;
            
         
            
               13.
            
            
               stimulovať úsilie inštitúcií OVT o podporu vytvárania študentských firiem prostredníctvom výmeny osvedčených postupov a zintenzívnením prepojení s podnikmi a sociálnymi podnikmi;
            
         
            
               14.
            
            
               podporovali dostupnosť programov učňovskej prípravy a ďalších iniciatív učenia sa prácou, ktoré majú podnikateľský rozmer a prístup k takýmto programom a iniciatívam;
            
         
            
               15.
            
            
               podporovali poskytovateľov vzdelávania dospelých, aby podľa možností začlenili podnikateľské zručnosti a kompetencie do existujúcej výučby alebo aby poskytovali špecializované kurzy.
            
         VYZÝVA ČLENSKÉ ŠTÁTY A KOMISIU, ABY KONAJÚC V RÁMCI SVOJICH PRÍSLUŠNÝCH PRÁVOMOCÍ:
   
            
               1.
            
            
               v úzkej spolupráci s pracovnou skupinou pre prierezové zručnosti zriadenej v rámci ET 2020 preskúmali uskutočniteľnosť a užitočnosť vypracovania usmerňujúceho referenčného rámca pre kľúčovú podnikateľskú kompetenciu (5), obsahujúceho jednotlivé prvky kompetencie, pričom by sa uplatnil prístup vychádzajúci z výsledkov a stupňov vzdelávania. Tým by sa podporila koordinácia jednotlivých stupňov vzdelávania a odbornej prípravy, ako aj zohľadnenie výsledkov neformálneho vzdelávania a informálneho učenia;
            
         
            
               2.
            
            
               zjednodušovali výmenu myšlienok a osvedčených postupov na národnej a európskej úrovni, napríklad prostredníctvom pracovnej skupiny pre prierezové zručnosti zriadenej v rámci ET 2020, s cieľom zintenzívniť výchovu k podnikaniu v rámci vzdelávania a odbornej prípravy;
            
         
            
               3.
            
            
               preskúmali pridanú hodnotu vývoja občianskeho nástroja na samohodnotenie podnikateľskej kompetencie na európskej úrovni vrátane identifikácie akýchkoľvek podobných nástrojov, ktoré sú v súčasnosti k dispozícii;
            
         
            
               4.
            
            
               v plnom rozsahu využili potenciál, ktorý predstavuje program Erasmus+ z hľadiska podpory podnikateľského vzdelávania, napríklad aj podporou integrácie spolupráce medzi sektorom vzdelávania a podnikateľským odvetvím do znalostných aliancií pre vysokoškolské vzdelávanie a do aliancií sektorových zručností pre OVT. Predovšetkým by sa mali plne zohľadniť výsledky iniciatívy „Experimenty európskej politiky“ v oblasti praktických podnikateľských skúseností;
            
         
            
               5.
            
            
               podporili vzdelávanie učiteľov/majstrov odbornej výchovy v oblasti podnikateľských zručností a kompetencií napríklad prostredníctvom projektov, na ktorých sa spoločne zúčastnia siete učiteľov a majstrov odbornej výchovy a ktorými sa podporujú príspevky zo strany podnikateľov z praxe, alebo prostredníctvom vypracovania nových kurzov alebo zdrojov, a to aj prostredníctvom digitálneho a onlinového učenia;
            
         
            
               6.
            
            
               v kontexte systému záruky pre mladých ľudí preskúmali možnosti usmerňovania mladých ľudí k podnikateľským činnostiam prostredníctvom príslušnej odbornej prípravy, skvalitňovaním spolupráce medzi inštitúciami vzdelávania a odbornej prípravy a svetom práce s cieľom identifikovať mladých ľudí, ktorí by mohli využiť tento systém, a pritom podporili podnikateľské vzdelávanie pre účastníkov tohto systému a prezentovali založenie nového podniku ako potenciálnu profesionálnu dráhu;
            
         
            
               7.
            
            
               zvážili čo najlepšie využitie iných európskych zdrojov, ako sú napríklad Európsky sociálny fond na podporu výchovy k podnikaniu v rámci vzdelávania a odbornej prípravy;
            
         
            
               8.
            
            
               podporovali spoluprácu medzi podnikateľmi a inštitúciami vzdelávania a odbornej prípravy s cieľom vypracovať inovačné vzdelávacie riešenia, napríklad aj prostredníctvom súťaží a tzv. inkubátorov;
            
         
            
               9.
            
            
               podporovali spoluprácu a výmeny so sieťami a organizáciami na regionálnej, národnej a európskej úrovni, ktoré môžu ponúknuť skúsenosti a odborné poznatky pri podpore výchovy k podnikaniu v rámci vzdelávania a odbornej prípravy a pri vývoji nástrojov a metodík určených na podporu podnikateľstva ako kľúčovej kompetencie;
            
         
            
               10.
            
            
               zohľadňujúc prácu expertnej skupiny pre údaje a ukazovatele podnikateľského vzdelávania a kompetencie, ďalej preskúmali užitočnosť a možnosť vymedzenia ukazovateľov podnikateľského vzdelávania s cieľom rozšíriť dôkazovú základňu a napomôcť identifikácii oblastí, v ktorých sa využívajú najlepšie postupy, pričom do procesu patričným spôsobom zapoja stálu skupinu pre ukazovatele a referenčné kritériá;
            
         
            
               11.
            
            
               preskúmali potenciál vývoja bezplatných a otvorených digitálnych a online nástrojov, ktoré podporia nadobúdanie podnikateľských a inovačných zručností a kompetencií a preskúmali možnosti spolupráce s komunitou otvorených zdrojov s cieľom podporiť bezplatné podnikateľské nástroje, ako aj odbornú prípravu na ich používanie.
            
         
      
         Osobitne vo vzťahu k vysokoškolskému vzdelávaniu a zohľadňujúc inštitucionálnu autonómiu:
      
   
   
            
               12.
            
            
               podporovali synergie so sektorom výskumu a inovácie s cieľom podporiť iniciatívy zamerané na rozvíjanie a prehlbovanie podnikateľských zručností a kompetencií;
            
         
            
               13.
            
            
               podporili ďalší vývoj, prispôsobenie a šírenie HEInnovate ako nástroja pre podnikateľsky zamerané a inovačné inštitúcie vysokoškolského vzdelávania pri zohľadnení dôkazov zozbieraných prostredníctvom jeho uplatnenia v tých inštitúciách vysokoškolského vzdelávania, ktoré sa rozhodnú pre účasť, a to využívajúc zistenia národných preskúmaní OECD a uľahčovaním pravidelných výmen s členskými štátmi a so zainteresovanými inštitúciami vysokoškolského vzdelávania;
            
         
            
               14.
            
            
               vyzvali EIT, aby skúmal potenciál značky „certifikovaný inovátor a podnikateľ“ EIT, ktorá sa v súčasnosti vyvíja, a prepojil ju s celkovým programom v oblasti vzdelávania a aby EIT v súlade s svojím osvetovým programom tieto výsledky intenzívne rozširoval, a to tak, aby nevznikalo žiadne ďalšie administratívne zaťaženie;
            
         
            
               15.
            
            
               ak je to vhodné, preskúmali podnikateľský potenciál vysokoškolského vzdelávania stanovením podporných faktorov z hľadiska učebných plánov aj mimo učebných plánov a z inštitucionálneho hľadiska, širším presadzovaním týchto faktorov v celom spektre inštitúcií vysokoškolského vzdelávania a na ďalších stupňoch vzdelávania a využívaním príslušných štúdií na podporu tohto potenciálu;
            
         
            
               16.
            
            
               zohľadnili úlohu a vplyv univerzitno-podnikového fóra, a predovšetkým odporúčanie jeho podnikateľského piliera, a to s cieľom vypracovať inovačné prístupy a podporovať výmeny zamerané na podnikanie na priesečníku univerzít a podnikov a s ním súvisiace témy.
            
         
      
         Osobitne vo vzťahu k školám, OVT a vzdelávaniu dospelých, zohľadňujúc inštitucionálnu autonómiu:
      
   
   
            
               17.
            
            
               preskúmali potenciál projektu Entrepreneurship360 ako nástroja na podporu škôl a inštitúcií OVT pri identifikácii a zohľadnení ich podnikateľských silných a slabých stránok;
            
         
            
               18.
            
            
               podporovali vytváranie sietí učiteľov/majstrov odbornej výchovy a vývoj projektov v oblasti podnikateľského vzdelávania, napríklad prostredníctvom platforiem eTwinning a EPALE;
            
         
            
               19.
            
            
               preskúmali potenciál Európskeho podnikového fóra pre odbornú prípravu, a to podľa potreby predovšetkým zohľadňujúc jeho výsledky a odporúčania týkajúce sa výchovy k podnikaniu;
            
         
            
               20.
            
            
               v rámci Európskeho združenia učňovskej prípravy podporovali iniciatívy s cieľom budovať a rozširovať podnikateľské zručnosti a kompetencie v kontexte programov učňovskej prípravy a iných programov praktickej výučby.
            
         BERIE NA VEDOMIE ZÁMER KOMISIE:
   
            
               1.
            
            
               obohatiť dôkazovú základňu podnikateľského vzdelávania prostredníctvom príslušných štúdií, napríklad tematickej správy siete Eurydice, ktorá je naplánovaná v roku 2015;
            
         
            
               2.
            
            
               podať správu o osvete a vplyve nástroja HEInnovate a jeho metodiky do konca prvej polovice roku 2016 a v súvislosti s jeho ďalším vývojom vydať príslušné odporúčania.
            
         VYZÝVA KOMISIU, ABY:
   zabezpečila nevyhnutnú vnútornú koordináciu, aby boli do nadviazania na tieto závery zahrnuté všetky oblasti vzdelávania a odbornej prípravy.
   
      (1)  Pozri dokument EUCO 79/14, s. 15 posledný odsek.
   
      (2)  Na účely tohto textu sa termín „podnikavosť“ používa v zmysle vymedzenom v odporúčaní z roku 2006. Označuje „iniciatívnosť a zmysel pre podnikavosť“ a znamená „schopnosť jednotlivca zmeniť myšlienky na skutky. Zahŕňa kreativitu, inovácie a prijímanie rizika, ako aj schopnosť plánovať a riadiť projekty so zámerom dosiahnuť ciele. Toto podporuje jednotlivcov nielen v ich každodennom živote doma a v spoločnosti, ale aj na pracovisku, aby si boli vedomí kontextu svojej práce a aby mohli využiť príležitosti, a je to základom pre špecifickejšie zručnosti a vedomosti, ktoré potrebujú tí, ktorí zakladajú podnik zameraný na spoločenskú alebo obchodnú činnosť alebo naň prispievajú. Tieto by mali zahŕňať zmysel pre etické hodnoty a presadzovanie dobrého riadenia.“.
   
      (3)  https://heinnovate.eu/intranet/main
   
      (4)  Ak sa schválilo v záveroch Rady z novembra 2011 o modernizácii vysokoškolského vzdelávania (Ú. v. EÚ C 372, 20.12.2011, s. 39, odsek 10).
   
      (5)  V kontexte rámca kľúčových kompetencií, ako sa uvádza v odporúčaní Európskeho parlamentu a Rady z roku 2006 (Ú. v. EÚ L 394, 30.12.2006).
   
      PRÍLOHA
      Politické súvislosti
      
                  1.
               
               
                  Odporúčanie Európskeho parlamentu a Rady z 18. decembra 2006 o kľúčových kompetenciách pre celoživotné vzdelávanie (1);
               
            
                  2.
               
               
                  závery Rady z 12. mája 2009 o strategickom rámci pre európsku spoluprácu vo vzdelávaní a odbornej príprave (ET 2020) (2);
               
            
                  3.
               
               
                  závery Rady a zástupcov vlád členských štátov, ktorí sa zišli na zasadnutí Rady 26. novembra 2009, o posilnení úlohy vzdelávania v plne funkčnom vedomostnom trojuholníku (3),
               
            
                  4.
               
               
                  závery Rady o stratégii Európa 2020 (4);
               
            
                  5.
               
               
                  závery Rady o modernizácii vysokoškolského vzdelávania (5);
               
            
                  6.
               
               
                  odporúčanie Rady z 20. decembra 2012 o potvrdzovaní neformálneho vzdelávania a informálneho učenia sa (6);
               
            
                  7.
               
               
                  závery Rady o podpore podnikania mládeže v záujme posilnenia sociálneho začlenenia mladých ľudí (7);
               
            
                  8.
               
               
                  závery Rady z 20. mája 2014 o účinnom vzdelávaní učiteľov (8);
               
            
                  9.
               
               
                  závery Európskej rady z 26. – 27. júna 2014, predovšetkým ich príloha I: Strategický program pre Úniu v časoch zmien (9),
               
            ako aj
      
                  1.
               
               
                  oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Prehodnotenie vzdelávania: investície do zručností na dosiahnutie lepších sociálno-ekonomických výsledkov (10), november 2012;
               
            
                  2.
               
               
                  oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Akčný plán pre podnikanie 2020 – Opätovné stimulovanie podnikateľského ducha v Európe (11), január 2013.
               
            
         (1)  Ú. v. EÚ L 394, 30.12.2006, s. 10.
      
         (2)  Ú. v. EÚ C 119, 28.5.2009, s. 2.
      
         (3)  Ú. v. EÚ C 302, 12.12.2009, s. 3.
      
         (4)  7586/10.
      
         (5)  Ú. v. EÚ C 372, 20.12.2011, s. 36.
      
         (6)  Ú. v. EÚ C 398, 22.12.2012, s. 1.
      
         (7)  Ú. v. EÚ C 183, 14.6.2014, s. 18.
      
         (8)  Ú. v. EÚ C 183, 14.6.2014, s. 22.
      
         (9)  EUCO 79/14, s. 15.
      
         (10)  14871/12 + ADD 1 – 8.
      
         (11)  COM(2012) 795 final.